ຂປລ. ເມື່ອຕົ້ນອາທິດນີ້, ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ໄດ້ຊີ້ແຈງຕໍ່ສະມາຊິກສະພາແຫ່ງຊາດ ໃນກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດຊຸດທີ VIII ກ່ຽວກັບການຄຸ້ມຄອງທີ່ດິນ ທີ່ໄດ້ພົບບັນຫາຈຳນວນໜຶ່ງ ເປັນຕົ້ນແມ່ນການແບ່ງຂັ້ນຄຸ້ມຄອງວຽກງານການພິຈາລະນາອະນຸມັດເຊົ່າ ແລະ ການສຳປະທານທີ່ດິນຂອງລັດ
ລະຫວ່າງສູນກາງ ແລະ ທ້ອງຖິ່ນຍັງບໍ່ທັນຈະແຈ້ງ ສົ່ງຜົນກະທົບເຮັດໃຫ້ການຄຸ້ມຄອງທີ່ດິນບໍ່ທັນຮັດກຸມ, ການອອກໃບຕາດິນຍັງຊັກຊ້າ, ເກີດສະພາບການຈັບຈອງດິນ ແລະ ການແບ່ງຂາຍດິນ ທີ່ບໍ່ມີການພັດທະນາ.
ທ່ານ ທອງລຸນ ສີສຸລິດ ນາຍົກລັດຖະມົນຕີ ໄດ້ຊີ້ແຈງວ່າ: ຕ້ອງຍອມຮັບນຳກັນວ່າການຄຸ້ມຄອງທີ່ດິນ, ການນຳໃຊ້ທີ່ດິນທີ່ເປັນຊັບສົມບັດຂອງຊາດ ໃນໄລຍະຜ່ານມາມີຫລາຍອັນສັບສົນ ແລະ ຜິດພາດ, ເຊິ່ງຄວາມຈິງພວກເຮົາມີກົດໝາຍ, ນິຕິກຳລຸ່ມກົດໝາຍ, ມີນະໂຍບາຍທີ່ຈະແຈ້ງແລ້ວ ແຕ່ການປະຕິບັດກົດໝາຍ, ນິຕິກຳ ຫລື ນະໂຍບາຍກ່ຽວກັບທີ່ດິນນັ້ນ ຍັງມີຊ່ອງຫວ່າງຫລາຍເຮັດໃຫ້ມີການສວຍໃຊ້, ສວຍໂອກາດເອົາລະບຽບການຕ່າງໆມາປັບປ່ຽນ, ແອບແຝງໃຫ້ເປັນຜົນປະໂຫຍດແກ່ບຸກຄົນ, ກຸ່ມຄົນ ແລະ ນັກທຸລະກິດຈຳນວນໜຶ່ງ, ແຕ່ໃນທາງກົງກັນຂ້າມ ລັດ, ກຸ່ມຄົນຈຳນວນໜຶ່ງ, ບຸກຄົນ ຫລື ປະຊາຊົນ ຊ້ຳພັດເສຍຜົນປະໂຫຍດ ຫລື ອັບປະໂຫຍດ ບໍ່ໄດ້ຮັບຄວາມຍຸຕິທຳ, ເຊິ່ງລັດຖະບານເຫັນຊ່ອງຫວ່າງ ແລະ ມີຄວາມສັບສົນຫລາຍ ທີ່ກາຍເປັນບັນຫາຂອງສັງຄົມ, ການເມືອງ ແລະ ຄວາມໝັ້ນຄົງ ຈຶ່ງຕັດສິນໃຈສະເໜີສ້າງຍຸດທະສາດ ກ່ຽວກັບການຄຸ້ມຄອງນຳໃຊ້ທີ່ດິນຂຶ້ນ ເພື່ອນຳມາຜ່ານກອງປະຊຸມໃຫ້ຄະນະບໍລິຫານງານສູນກາງພັກ ອອກເປັນມະຕິໄດ້ສຳເລັດແລ້ວ ແລະ ການຜັນຂະຫຍາຍມະຕິສະບັບນີ້ ກຳລັງຢູ່ໃນຂັ້ນຕອນການສຶກສາຄົ້ນຄວ້າ ເພື່ອຮັບຮອງ ແລະ ປະຕິບັດຕໍ່ໄປ. ລັດຖະບານຈະພະຍາຍາມແກ້ໄຂໃຫ້ໄປຕາມກົດໝາຍຢ່າງເຂັ້ມງວດ; ບໍ່ໃຫ້ສວຍໃຊ້ຄຳວ່າ “ຫັນດິນເປັນທຶນ ຫລື ຫັນຊັບພະຍາກອນເປັນທຶນ” ໄປໃນທາງທີ່ຜິດທີ່ເປັນການສວຍໂອກາດ; ສ້າງກົນໄກທີ່ຮັດກຸມຂຶ້ນມາເພື່ອຄຸ້ມຄອງ, ພັດທະນາ, ນຳໃຊ້ທີ່ດິນ ໃຫ້ມີຄວາມສົມບູນພູກສຸກຂອງຄົນໃນຊາດ; ພ້ອມນີ້, ຈະເຮັດໃຫ້ທີ່ດິນທີ່ເປັນຊັບສົມບັດຂອງວົງຄະນາຍາດແຫ່ງຊາດນັ້ນ ໄດ້ຮັບການນໍາໃຊ້ຢ່າງທົ່ວເຖິງ ໃຫ້ສົມເຫດສົມຜົນ ມີປະສິດທິຜົນສູງສຸດ ນຳຄຸນຄ່າມາໃຫ້ປະເທດຊາດກໍຄືປະຊາຊົນ ແລະ ການຊື້-ຂາຍໃດໆ, ການສຳປະທານ, ການຈັບຈອງ ຕະຫລອດຮອດການທຳລາຍຄວາມອຸດົມສົມບູນຂອງດິນ, ປ່າໄມ້, ແຫລ່ງນ້ຳ ຈະຖຶກຈຳກັດ ແລະ ແັກ້ໄຂ, ຖືກເອົາກັບຄືນມາຕາມແຕ່ກໍລະນີໃຫ້ໄດ້ຢ່າງເປັນຮູບປະທຳ.
ພ້ອມນີ້, ທ່ານ ທອງລຸນ ສີສຸລິດ ນາຍົກລັດຖະມົນຕີ ຍັງຊື້ແຈງຕື່ມອີກວ່າ: ໃນເວລາບໍ່ດົນນີ້, ລັດຖະບານຈະອອກກຳນົດກ່ຽວກັບການຄຸ້ມຄອງ, ນໍາໃຊ້ ແລະ ແບ່ງງານກັນຢ່າງຈະແຈ້ງ ລະຫວ່າງກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງກະສິກຳ, ປ່າໄມ້ ແລະ ພັດທະນາຊົນນະບົດ ລະຫວ່າງສູນກາງ ແລະ ທ້ອງຖິ່ນໃຫ້ຈະແຈ້ງ ເພື່ອຫລຸດຜ່ອນບັນດາຊ່ອງຫວ່າງ ໃນການສວຍໃຊ້, ສວຍໂອກາດ. ສຳລັບການສຳປະທານທີ່ດິນຂອງຕ່າງປະເທດ ກໍຈະຕ້ອງໄດ້ເບິ່ງຄືນກົດໝາຍ, ຄວາມເປັນຈິງຖ້າຜິດກໍໃຫ້ຮັບຮູ້ວ່າຜິດ ແລະ ຕ້ອງໄດ້ແກ້ໄຂ, ຖ້າຖືກຕ້ອງແລ້ວ ກໍໃຫ້ນຳໃຊ້ຕໍ່ໄປ, ແຕ່ການອະນຸຍາດໃໝ່ຕ້ອງໃຫ້ຖືກຖ້າບໍ່ຖືກຕ້ອງບໍ່ອະນຸດຍາດໃຫ້.